《酒家逢徐逸人》
宋代·刘弇

咙唿马子踏落花，落花尽头逢酒家。酒翁破颜迎墨客，五云冰浆发青帕。

丹丘羽人笑揖我，饷我碧海云琅芽。食之奇光袭两腋，小哉天地自幕席。

眼底不辨骊与騧，冷风时能借一快，便欲搴芝淩紫霞。

且唱蹋铜污，莫歌白浮鸠。跃沫寄颓年，阴阴驰四驺。

云璈驾阆风，兹约竟悠悠。却忆东皋醉乡记，翻笑三闾非所忧。

安得乌孙青田核，下变春江万斛流。

作者简介：刘弇（1048-1102）字伟明，号云龙，安福（今属江西）人。元丰进士。知嘉州峨眉县，改太学博士。元符中，进南郊大礼赋，除秘书省正字。徽宗时，改著作佐郎、实录检讨官。崇宁元年卒，年五十五。《宋史》有传。著有《龙云集》三十二卷，词有《彊村丛书》本《云龙先生乐府》一卷。